**ПОКАНА ЗА**

**НАЦИОНАЛНА КОНФЕРЕНЦИЯ**

**„ГРАЖДАНСКОТО ОБРАЗОВАНИЕ ДНЕС – ПОСТИЖЕНИЯ И ПРЕДИЗВИКАТЕЛСТВА“**

**18-ти и 19-ти март 2022 г., София, онлайн**

С влизането в сила на приетия през 2015 г. Закон за предучилищното и училищното образование от началото на учебната 2020–2021 година в българското средно училище беше въведен самостоятелният учебен предмет гражданско образование. Той е част от общообразователната подготовка на учениците и се изучава в XI и XII клас. Многогодишните усилия на учители, неправителствени организации, университетски преподаватели, медии, издатели, просветни дейци и политици за въвеждането на такъв предмет дадоха резултат. На базата на собствения си опит всички те бяха стигнали до убеждението, че съществуващият в българското средно училище модел на гражданско образование, при който гражданските компетентности се формират като интегрална част от предметното обучение по история и цивилизации, по география и икономика, по философия и др., е слабо ефективен.

Дългата обществена дискусия, предшествала въвеждането на предмета гражданско образование, както и огромната работа по разработката на държавния стандарт и учебната програма по гражданско образование в училище както и на учебните планове на университетски курсове и магистърски програми, по създаването на учебници и по обучението на учители, мобилизираха силите на много хора и институции и доведоха до натрупването на значителен опит. Те направиха видими и редица теоретични и практически проблеми.

Гражданското образование е мощно средство за подкрепа и насърчаване на демокрацията. Демократичните държави, в които политическата власт произтича от народа, и се упражнява от народа и в името на народа, биха загубили своята жизнеспособност без участието на гражданите. А и самите граждани биха загубили съществена част от свободата си, ако бъдат лишени от правото и възможността да участват в управлението на общите дела. И понеже хората не се раждат готови за участие в упражняването на политическата власт, образованието, именно гражданското образование трябва да им даде необходимата подготовка да се ползват пълноценно от своето конституционно право на гражданско участие*.*

Гражданското образование не е само отговорност на училището. То има своето място и в университетското образование. Нещо повече - в редица страни, както и в нашата страна, се развиват разнообразни форми на неформално гражданско образование. В тях се включват и хора, които вече не са на ученическата или студентската скамейка, но имат волята и мотивацията да обогатяват и развиват своята гражданска култура в условията на продължаващо обучение. Главни действащи лица в сферата на неформалното гражданско образование са неправителствените организации. Някои от тези организации имат положителен опит в съчетаването на гражданското образование с други граждански активности. У нас съществуват неправителствени организации, които са активни в сферата на гражданското образование, които имат значителен изследователски потенциал и дават свой принос в изучаването и формирането на гражданска култура.

Водени от желанието да дадем възможност на хора и организации, ангажирани по различни начини с гражданското образование, да представят своята работа, да споделят своя опит и да предложат решения на наболели проблеми, **се обръщаме с покана за участие в конференцията** към учители, университетски преподаватели, държавни служители в областта на образованието, изследователи, представители на неправителствени организации, издатели и журналисти.

На вниманието на участниците предлагаме следните тематични полета:

* Смисъл и цели на гражданското образование в България.
* Модели на гражданско образование.
* Гражданското образование и образователните политики на държавата.
* Гражданското участие в публичните политики.
* Формиране на демократична култура и граждански компетентности.
* Гражданско образование, обществена промяна и устойчиво развитие.
* Подготовка на учители по гражданско образование.
* Насърчаване на гражданското действие чрез ученическото самоуправление и демократизацията на училищната среда.
* Гражданското образование в университетите.
* Училищното и неформалното образование – споделеност на опита и взаимодействие.
* Обучение в дигитално гражданство.
* Медии и гражданска култура.

Предвиждаме различни възможности за участие в конференцията – теоретичен доклад, съдържащ основни тези и аргументи, съобщение в рамките на кръгла маса, споделяне на опит и добри практики под формата на кратко съобщение, постер, видеозапис или подкаст, участие с изказване в дискусия или кръгла маса.

\*\*\*

Конференцията ще се проведе на 18 и 19 март 2022 г. онлайн. За участие в нея не се изисква такса.

Предвиждат се различни форми на участие: доклад, съобщение в рамките на кръгла маса, споделяне на опит и добри практики под формата на кратко съобщение, постер, видеозапис или подкаст, участие с изказване в дискусия върху докладите или кръгла маса.

Времето за представяне на **доклад** е не повече от **20 минути** – 10 минути за излагане на основните тези и аргументи и 10 минути за дискусия.

Заявките за участие и кратко описание на начина и формата на участие (до 200 думи) се изпращат най-късно до **21 февруари 2022 г.** чрез регистрационния онлайн формуляр достъпен на следния електронен адрес:

<https://docs.google.com/forms/d/1p7QVEstAckmSTxVOSmrWAGW-YoHM1vQXwWOPoJwEvQ4/edit>

Най-късно до 25 февруари 2022 г. авторите на одобрените заявки за участие ще получат потвърждение от организаторите. Подборът се осъществява в зависимост от това дали представените теми на доклади и предложения за съобщения и изказвания се отнасят към формулираните в поканата за конференцията тематични полета. Доклади, които не са изнесени в рамките на конференцията няма да бъдат публикувани.

Програмата на конференцията ще бъде изготвена най-късно до 1 март 2022 г и ще бъде публикувана на сайта на събитието.

Материалите от конференцията ще бъдат архивирани и публикувани за свободен достъп на сайта на конференцията**.**

Ще бъде издаден сборник с материалите от конференцията. Допълнително ще бъдат обявени изискванията към публикациите.

За допълнителна информация, моля, пишете на следния електронен адрес на Даниел Александров: [civiceducationconference@gmail.com](mailto:civiceducationconference@gmail.com)

Сайт на конференцията: <https://civiceducation2022.wordpress.com/>

ИНИЦИАТИВЕН КОМИТЕТ:

проф. д-р Веселин Дафов (СУ)

проф. д. н. Иван Кабаков (СУ)

проф. д-р Лиляна Стракова (СУ)

проф. д. ф. н. Пламен Макариев (СУ)

проф. д. с. н. Цветан Давидков (СУ)

проф. д-р Тодор Мишев (СУ)

проф. д-р Христо Тодоров (НБУ)

доц. д-р Албена Танева (СУ)

доц. д-р Валентина Георгиева (СУ)

доц. д-р Виолета Стойчева (ВТУ)

доц. д-р Мирена Легурска (СУ)

доц. д-р Стойка Пенкова (ПУ)

гл. ас. д-р Деница Хинкова (СУ)

гл. ас. д-р Евелина Иванова-Варджийска (СУ)

ас. д-р Николета Николова (СУ)

д-р Мая Митренцева (РУО София-град)

Иван Кирков (164 ГПИЕ „Мигел де Сервантес“, София)

Теодора Тодорова (9 ФЕГ „Алфонс дьо Ламартин“, София)

докторант Даниел Александров (СУ)

София, 15 януари 2022 г.